Fjölmenningarsamfélag eins og góð salatskál Stofnfundur Margmenningar , félags áhugafólks um fjölmenningu í Borgarbyggð , verður í Safnahúsi Borgarfjarðar á morgun , mánudaginn 22. janúar . Það eru þær stöllur Guðrún Vala Elísdóttir , náms - og starfsráðgjafi og Ása Harðardóttir , forstöðumaður Safnahúss Borgarfjarðar sem eru driffjaðrirnar í að koma félaginu á koppinn . En hvers vegna þarf að stofna félag um fjölmenningu í Borgarbyggð , eru svo margir íbúar þar af erlendu bergi brotnir ? Látum þær stöllur um að svara því : Guðrún Vala telur að í Borgarbyggð búi nú um 300 einstaklingar af erlendum uppruna , börn og fullorðnir og hún hafi ekki gert sér grein fyrir þörfinni fyrr en hún fór að kenna útlendingum íslensku . „ Þá var fólk að koma með ýmis mál sem þörfnuðust úrlausnar en vegna tungumálaerfiðleika var erfitt að leysa . Komið var með gíróseðla og spurt hvað þetta væri , hvað til dæmis orlof þýddi eða iðgjald . Fólk vissi ekki um húsnæðisbætur , ekki að hér er lögboðið að keyra með öryggisbelti eða hafa ljós á bílunum og margt fleira . Þá hafði ég samband við Ásu Harðardóttur og saman höfum við verið í sjáflboðavinnu við að hafa opið hús hér í Safnahúsinu á hverjum sunnudegi þar sem við reynum að svara þeim spurningum sem brenna á fólki . Hins vegar er það ekki spurning að þeir sem hingað flytjast og ætla að búa hér verða að læra tungumálið til þess að geta orðið sjálfbjarga í þessu nýja landi og til að einangrast ekki , tungumálið er undirstaða alls . ” Líta til Ísafjarðar Blaðamaður er ekki sérlega fróður um þessi málefni , hefur þó heyrt um félagsskap af þessum toga , meðal annars á Ísafirði . „ Við sækjum einmitt fyrirmyndina til Ísafjarðar , ” segir Ása Harðardóttir . „ Þar er rekið afar gott félag sem heitir Rætur . Með því að stofna formlegt félag með kennitölu og öllu sem til þarf myndast annar farvegur . Þá er hægt að aðstoða fólk meira , sækja um styrki og gera þennan félagsskap sem við hófum óformlega í haust virkan . Það er ekki nóg að veita bara aðstoð , fólk þarf líka að kynnast og hittast þannig að félagslegi þátturinn er ekki síður mikilvægur í þessu máli . Þetta félag er til að byrja með einungis hugsað fyrir íbúa Borgarbyggðar , framtíðin mun leiða í ljós hvort fleiri sveitarfélög vilji koma að þessu starfi og þegar hefur Borgarfjarðardeild Rauða krossins sýnt málinu mikinn áhuga . ” Íslenskunámskeiðin ódýrari Guðrún Valaheldur áfram : „ Eins og ég sagði áðan er tungumálið undirstaðan og íslenskunámskeiðin hafa verið fremur dýr , núna fyrir áramót kostuðu þau kr. 45.000 . Ríkisstjórnin ákvað að veita 100 milljónum til íslenskunámskeiða fyrir erlenda íbúa og þegar hefur 70 milljónum verið ráðstafað til kennslu , því kostar námskeiðið í dag ellefu þúsund krónur . Stéttarfélögin greiða niður um 75% kostnaður nemenda þannig að þeir sjálfir greiða nú tæplega 3.000 krónur . Verðið er þannig ekki lengur hindrun . Erfiðisvinnufólk mætir síður á þessi námskeið því staðreyndin er sú að eftir langan vinnudag er lítið þrek eftir . Til viðbótar við íslenskunámskeiðin er Símenntunarmiðstöðin einnig að fara af stað með svo kallaðan Landnemaskóla sem er ætlaður þeim sem hafa búið hér í ákveðinn tíma og tala svolitla íslensku . Þar eru kennslugreinar meðal annars samfélagsfræði og lífsleikni en einnig talsverð íslenskukennsla . Þetta nám auðveldar útlendingum að aðlaga sig að íslensku samfélagi og atvinnulífi . ” Aðstoða fólk að hjálpa sér sjálft Á meðan kunnáttan á tungumálinu er ekki fyrir hendi þarf samt að miðla nauðsynlegum upplýsingum til fólks . Augljóst er að hinir nýju íbúar missa af einu og öðru og misskilja annað vegna kunnáttuleysis . „ Það sem þarf að byrja á að gera er að safna saman upplýsingum um þá einstaklinga í hópi nýbúa okkar sem tala þokkalega íslensku eða ensku til að koma upplýsingum á framfæri , “ segir Ása . “ Fólkið þarf að kynnast reglum samfélagsins sem það býr í og einnig hvað er um að vera í Borgarbyggð . Gott væri að setja upplýsingar inn á heimasíðu Borgrabyggðar á fleiri tungumálum , svo þær séu aðgengilega fyrir alla íbúa sveitarfélagsins . Ég veit til dæmis um fólk með börn sem missti af þrettándabrennunni af því að það hafði ekki hugmynd um að hún væri haldin . ” Íslendingar hafa talið sig fordómalausa þjóð þótt of mörg dæmi sýni að svo sé ekki . „ Ég lít á að fjölmenningarsamfélag sé eins og salatskál með mörgum tegundum grænmetis , þar sem hver tegund nýtur sín án þess að skyggja á aðra , ” segir Guðrún Vala . Ef okkur , Íslendingum , tekst að byggja upp þannig samfélag , græða allir . Við þurfum nefnilega líka að undirbúa okkur sjálf til að koma í veg fyrir eða losa okkur við fordóma , þá verður fullkomið samræmi í salatskálinni , ” sagði Guðrún Vala að lokum . Myndin er frá alþjóðlegu jólaboði sem haldið var fyrir þá íbúa sem ekki fóru heim . Nýbúi frá Litháen skipulagði ásamt Guðrúnu Völu , sem jafnframt tók myndina .